Хафез
Бях се зарекъл да не пия…

Превод от персийски (фарси): Йордан Милев, 1969

chitanka.info

Бях се зарекъл да не пия,

аз клетва дадох сутринта —

но ми кажи какво да правя,

щом се задава пролетта?

Признавам: никога не мога

да бъда само зрител сляп,

когато моят враг със вино

полива своята мечта.

И щом съм аз далеч от стола

и вън от веселия кръг,

лекувайте ме с мойта чаша,

лекувайте ме с мисълта

за винения дъх… В престола

на цветето, кумир, седни!

Огърлицата ти ще скъсам

за неговата красота.

Щом нямам издръжливост мощна,

щом слаб е моят обичай —

защо хитрецът ще корите,

че пие вино с любовта.

Но моето сърце разцъфна

от бисерното й лице,

а пък съперникът остана

като гранитен стълб в нощта.

Най-бедният съм в механата,

но даже и да съм пиян —

аз заповядвам на звездите,

аз вдигам чаша за света.

Любима, ти разтвори устни

като лале пред твоя шах.

Аз дрехите си ще разкъсам,

опиянен от радостта.

И на Хафез му стана мъчно

от пиенето насаме.

Но аз със песента на бата

ще го изтръгна от скръбта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.